钦定古今图书集成/明伦汇编/人事典/第070卷
## 钦定古今图书集成/明伦汇编/人事典/第070卷

| 钦定古今图书集成 明伦汇编 第七十卷 |

| |

钦定古今图书集成明伦汇编人事典

第七十卷目录

富贵部纪事二

富贵部杂录

富贵部外编

人事典第七十卷

《晋书汝南王亮传》：亮母伏太妃，常有小疾，祓于洛水，
兄弟三人侍从，并持节鼓吹，震耀洛滨。武帝登陵云
台望见，曰：“伏妃可谓富贵矣。”

《罗尚传》：尚为益州刺史，性贪。蜀人言曰：“尚之富拟鲁
卫，家成市里，贪如豺狼，无复极已。”

《世说》：司徒王戎既贵且富，区宅僮牧，膏田水碓之属，
洛下无比，契疏鞅掌，每与夫人烛下散筹筭计。
孙皓问丞相陆凯曰：“卿一宗在朝有几人？”陆曰：“二相
五侯，将军十馀人。”皓曰：“盛哉！”

《晋书石崇传》：“崇财产丰积，室宇宏丽，后房百数，皆曳
纨绣，珥金翠，丝竹尽当时之选，庖膳穷水陆之珍，与
贵戚王恺、羊琇之徒以奢靡相尚。恺以炲澳釜，崇以
蜡代薪。恺作紫丝布步障四十里，崇作锦步障五十
里以敌之。崇涂屋以椒，恺用赤石脂。崇、恺争豪如此。
武帝每助恺，尝以珊瑚树赐之，高二尺许，枝柯扶疏”，
世所罕比。恺以示崇，崇便以铁如意击之，应手而碎。
恺既惋惜，又以为嫉己之宝，声色方厉。崇曰：“不足多
恨，今还卿。”乃命左右悉取珊瑚树，有高三西尺者六
七株，条干绝俗，光彩耀日，如恺比者甚众。恺恍然自
失矣。崇为客作豆粥，咄嗟便办，每冬得韭。齑尝与
恺出游，争入洛城。崇牛迅若飞禽，恺绝不能及。恺每
以此三事为恨，乃密货崇帐下，问其所以，答曰：“豆至
难煮，豫作熟末，客来但作白粥以投之耳。”《韭》“齑。是
𢭏韭根，杂以麦苗耳。牛奔不迟，良由驭者逐不及反，
制之可听，蹁辕则𫘝矣。”于是悉从之，遂争长焉。崇后
知之，因杀所告者。尝与王敦入太学，见颜回、原宪之
像，顾而叹曰：“若与之同升孔堂，去人何必有间。”敦曰：
“不知馀人云何？子贡去卿差近。”崇正色曰：“士当声名
俱泰，何至瓮牖哉！”其立意类此。赵王伦矫诏收崇及
潘岳、欧阳建等。崇正宴于楼上，介士到门。崇谓绿珠
曰：“我今为尔得罪。”绿珠泣曰：“当效死于官前。”因自投
于楼下而死。崇曰：“吾不过流徙交、广耳。”及车载诣东
市，崇乃叹曰：“奴辈利吾家财。”收者答曰：“知财致害，何
不早散之？”崇不能答。崇母兄妻子无少长皆被害，死
者十五人，崇时年五十二。初，崇家稻米饭在地，经宿
皆化为螺，时人以为族灭之应。有司簿阅。崇水碓三
十馀区，苍头八百馀人，他珍宝货贿田宅称是。
《王国宝传》：“国宝贪纵聚敛，不知纪极。后房伎妾以百
数，珍玩充满其室。”

《搜神记》：元康中，娄县怀瑶家忽闻地中有犬声，掘之
得犬子雌雄各一。长老或云：“此名犀犬，得之者令家
富昌。”

周揽啧者，贫而好道，夫妇夜耕困息卧梦天公过而
哀之，敕有以给与。司命按《禄籍》云：“此人相贫，限不过
此。唯有张车子，应赐钱千万。车子未生，请以借之。”天
公曰：“善。”曙觉言之。于是夫妇戮力，昼夜治生，所为辄
得，赀至千万。先时有张妪者，常往周家佣赁，野合有
身，月满当孕，便遣出外，驻车屋下，产得儿。主人往视，
哀其孤寒，作糜粥食之，问：“当名汝儿作何？”妪曰：“今在
车屋下而生，梦天告之，名为车子。”周乃悟曰：“吾昔梦
从天借钱，外白以张车子钱贷我，必是子也，财当归
之。”自是居日衰减，车子长大，富于周家。

京兆长安有张氏，独处一室，有鸠自外入，止于床。张
氏祝曰：“鸠来，为我祸也，飞上承尘；为我福也，即入我
怀。”鸠飞入怀，以手探之，则不知鸠之所在，而得一金
钩，遂宝之。自是子孙渐富，赀财万倍。蜀贾至长安，闻
之，乃厚赂婢，婢窃钩与贾。张氏既失钩，渐渐衰耗，而
蜀贾数罹穷厄，不为己利。或告之曰：“天命也，不可力
求。”于是《赍钩》以反张氏。张氏复昌，故关西称《张氏传
钩》云。

《晋书周札传》：“札迁右将军、会稽内史。时札兄靖子懋，
晋陵太守、清流亭侯。懋弟筵，征虏将军、吴兴内史。筵
弟赞，大将军从事中郎、武康县侯。赞弟缙，太子文学、
都乡侯。次兄子勰，临淮太守、乌程公。札一门五侯，并
居列位，吴士贵盛，莫与为比，王敦深忌之。”

《麹允传》：允，金城人也，与游氏世为豪族。西州为之语
曰：“麹与游，牛羊不数头，南开朱门，北望青楼。”

《和峤传》：“峤家产丰富，拟于王者，然性至吝，以是获讥
于世。”杜预以为峤有钱癖。

《陶侃传》：“侃平襄阳，拜大将军，季年怀止足之分，不与朝权。然媵妾数十，家僮千馀，珍奇宝货，富于天府。”
《晋书卞壸传》：“壸祖统，琅邪内史，父粹，以清辨鉴察称，
兄弟六人并登宰府，世称卞氏六龙。”

《珍珠船》，石晋吐谷浑酋长白承福，家甚富，饲马用银
槽。

《晋中兴书》：上党鲍瑗，家多丧疾贫苦，尝就卜淳于智，
智作卦成，曰：“君宅东北有大桑树，君至市，入门数十
步，当有一人将新马鞭就买者，以悬此桑树，三年当
暴得财也。”瑗承其言诣市，果得马鞭悬之。三年后，浚
井得钱千万，铜铁杂器复可二千馀万。于是家业用
饶。

《异苑》：“晋义熙初，晋陵薛愿有虹饮其釜澳，须臾噏响
便竭。愿辇酒灌之，随投随涸，便吐金满釜。于是灾弊
日祛，而丰富岁臻。”

《晋书刁逵传》：“逵字伯道，逵弟畅，字仲远，次子弘，字叔
仁，并历显职。隆安中，逵为广州刺史，领平越中郎将、
假节。畅为始兴相，弘为冀州刺史。兄弟子侄并不拘
名行，以货殖为务，有田万顷，奴婢数千人，馀资称是。
桓元篡位，以逵为西中郎将、豫州刺史，镇历阳。畅右
卫将军，弘抚军桓修司马。刘裕起义，斩桓修，时畅、弘”
谋起兵袭裕，裕遣刘毅讨之，畅伏诛，弘亡不知所在，
逵斩于石头，刁氏遂灭。刁氏素殷富，奴客纵横，固吝
山泽，为京口之蠹。裕散其资蓄，令百姓称力而取之，
弥日不尽。时天下饥弊，编户赖之以济焉。

《幽明录》：“馀杭人沈纵，家素贫，与父同入山，得一玉豚，
从此所向如意，田蚕并收，家遂富。”

海陵人黄寻，先居家卑贫，常因大风雨，散钱飞至其
家，皆拾而得之。寻巨富，钱数至千万。

《异苑》：晋陵曲阿汤贶，财数千万，三吴人多取其直为
商贾治生，辄得倍直。或行长江，卒遇暴风及劫盗者，
若投贶钱，多获免济。贶死后，先所埋金，皆移去邻人
陈家。陈尝晨起，见门外忽有百许万镪，封题是“汤贶”
姓字，然后知财物聚散，必由天运乎。

《南史到㧑传》：“㧑资藉豪富，厚自奉养，供一身一月十
万，宅宇山池，伎妾姿艺，皆穷上品。”

《徐湛之传》：“湛之迁太子詹事，加侍中，产业甚厚，室宇
园池，贵游莫及，伎乐之妙，冠绝一时。门生千馀，皆三
吴富人子，资质端美，衣服鲜丽。每出入行游，涂巷盈
满。泥雨日，悉以后车载之。文帝每嫌其侈纵。时安成
公何勖，无忌之子；临汝公孟灵休，昶之子也，并名奢
豪，与湛之以肴膳器服车马相尚。都下为之语曰：‘安
成食临汝’。”饰湛之美兼何、孟。

《沈攸之传》：“攸之为荆州刺史，朝廷制度，无所遵奉，富
贵拟于王者。夜中诸厢廊燃烛达旦，后房服珠玉者
数百人，皆一时绝貌。”

《南齐书虞悰传》：“悰，会稽馀姚人也，为豫章内史。悰治
家富殖，奴婢无游手。虽在南土，而会稽海味无不毕
致焉。”

《南史梁武帝本纪》：齐明帝崩，遗诏以帝为都督、雍州
刺史。时扬州刺史始安王遥光、尚书令徐孝嗣、右仆
射江祏、右将军萧坦之、侍中江祀、卫尉刘暄，更直内
省，分日帖敕，世所谓“六贵。”

《临川静惠王宏传》：宏以介弟之贵，无佗量能恣意聚
敛。库室垂有百间，在内堂之后，关钥甚严，有疑是铠
仗者，密以闻。武帝于友于甚厚，殊不悦。宏爱妾江氏，
寝膳不能暂离，上佗日送盛馔与江曰：“当来就汝懽
宴。”唯携布衣之旧射声校尉丘佗卿往，与宏及江大
饮，半醉后谓曰：“我今欲履行汝后房。”便呼后阁舆，径
往屋所。宏恐上见其贿货颜色，恐惧上意，弥言是仗，
屋屋检视。宏性爱钱，百万一聚，黄榜标之，千万一库，
悬一紫标，如此三十馀间。帝与佗卿屈指计，见钱三
亿馀万。馀屋贮布绢丝绵漆蜜纻蜡朱砂黄屑杂货，
但见满库，不知多少。帝始知非仗，大悦，谓曰：“阿六，汝
生活大可。”方更剧饮，至夜举烛而还。兄弟情方更敦
睦。宏都下有数十邸，出悬钱立券，每以田宅邸店悬
上文券期讫，便驱券主夺其宅，都下东土百姓失业
非一。帝后知制，悬券不得复驱夺。自此后，贫庶不复
失居业。晋时有《钱神论》，豫章王综以宏贪吝，遂为《钱
愚论》，其文甚切。帝知以激宏，宣旨与综：“天下文章何
限，那忽作此？虽令急”毁。而流布已远。宏深病之，聚敛
稍改。

《庐陵威王续传》：续多聚马仗，蓄养趫雄，耽色爱财，极
意收敛仓储，库藏盈溢。临终有启遣中录事参军谢
宣融，送所上金银器千馀件。武帝始知其富，以为财
多德寡，因问宣融曰：“王金尽于此乎？”宣融曰：“此之谓
多，安可加也。”夫王之过，如日月之蚀，欲令陛下知之，
故终而不隐。帝意乃解。

《梁书朱异传》：“异居权要三十馀年，特被宠任，历官自
员外常侍至侍中，四官皆珥貂。自右卫率至领军，四
职并驱卤簿，近代未之有也。异及诸子自潮沟列宅
至青溪，其中有台池翫好，每暇日与宾客游焉。四方所馈，财货充积。性吝啬，未尝有散施。厨下珍羞腐烂，
每月常弃十数车，虽诸子别房亦不分赡。”

《张绾传》：“绾徙御史中丞，大同四年元日，旧制，仆射中
丞坐位东西相当。时绾兄缵为仆射，及百司就列，兄
弟导驺，分趋两陛，前代未有也。时人荣之。”

《隋书何妥传》：“妥父细胡，通商入蜀，遂家郫县，事梁武
陵王纪，主知金帛，因致巨富，号为西州大贾。”

《南史徐君蒨传》：“君蒨为梁湘东王镇西谘议参军，颇
好声色。侍妾数十，皆佩金翠，曳罗绮，服玩悉以金银。
时襄阳鱼弘亦以豪侈称，于是府中谣曰：‘北路鱼，南
路徐’。”然其服玩，次于弘也。

《孙玚传》：“玚居家颇失于侈，家庭穿筑，极林泉之致，歌
童舞女，当世罕俦，宾客填门，轩盖不绝。”

《陈书袁宪传》：“宪迁右仆射，参掌选事。先是，宪长兄简
懿子为左仆射，宪为右仆射，朝廷荣之。”

《魏书崔元伯传》：“崔和，平昌太守，家巨富而性吝啬，埋
钱数百斛。其母李春思菫惜钱不买。”

《崔浩传》：“浩，白马公元伯之长子。太宗初，拜博士祭酒，
赐爵武城子，常授太宗经书。每至郊祠，父子并乘轩
轺，时人荣之。”

《孙惠蔚传》：“惠蔚延昌二年，封枣强县开国男，食邑二
百户。肃宗初，出为平东将军、济州刺史。还京，除光禄
大夫。魏初已来，儒生寒官，惠蔚最为显达。”

《毕众敬传》：“众敬为兖州刺史，征还京师。子元宾，拜兖
州刺史。父子相代为本州，当世荣之。众敬善持家业，
尤能督课田产，大致储积。”

《莫含传》：“含家世货殖，赀累巨万。”

《外戚于栗䃅传》：“自栗䃅至劲，累世贵盛。一皇后，四赠
公，三领军，二尚书令，三开国公。劲虽以后父，但以顺
后早崩，竟不居公辅。”

《隋书王辨传》：“辨祖训，以行商致富，魏世出粟助给军
粮，为假清河太守。”

《伽蓝记》：“洛阳大市东，有通商逵货二里，里内之人，尽
皆工巧，屠贩为生，资财巨万。有刘宝者，最为富室，州
郡都会之处，皆立一宅，各养马一匹，至于盐粟贵贱，
市价高下，所在一例。舟车所通，人迹所履，莫不商贩
焉。是以海内之货，咸萃其庭。产匹铜山，家藏金穴，宅
宇逾制，楼观出云，车马服饰，拟于王者。别有准财金
肆二里，富人在焉。”凡此十里，多诸工商货殖之民。千
金比屋，层楼对出，重门启扇，阁道交通，迭相临望，金
银缇绣，奴婢裳衣，五味八珍，仆隶毕口。神龟年中，以
工商上僭，议不听，衣金银缇绣，虽立此制，竟不施行。
高阳王雍为丞相，给羽葆鼓吹，虎贲班剑百人，贵极
人臣，富兼山海，居止第宅，匹于帝宫；白殿丹楹，窈窕
连亘，飞檐峻宇，轇轕周通。僮仆六千，妓女五百，隋珠
照日，罗衣从风，自汉晋以来，诸王豪侈未有也。出则
鸣驺御道，文物成行，铙吹发响，笳声哀转。入则歌姬
舞女，繁竹吹笙，丝管迭奏，连宵尽日。其竹林鱼池，侔
于禁苑，芳草如积，珍木连阴。雍嗜口味，厚自奉养，一
食必以数万钱为限。海陆珍羞，方丈于前。陈留侯李
崇谓人曰：“高阳一食，敌我千日。”崇为尚书令，仪同三
司，亦富倾天下。僮仆千人，而性多俭吝，恶衣麤食，常
无肉味，止有韭薤。崇客李元祐语人云：“李令公一食
十八种。”人问其故，元祐曰：“二韭一十八。”闻者大笑，世
人即以讥骂。

当时四海晏清，八荒率职，珠囊纪庆，玉烛调辰，百姓
殷阜，年登俗乐，“鳏寡不闻犬豕之食，茕独不见牛羊
之衣。”于是帝族王侯，外戚公主，擅山海之富，居川林
之饶，争修园宅，互相夸竞。崇门丰室，洞户连房，飞馆
生风，重楼起雾。高台芳榭，家家而筑花林曲池，园园
而有桃李夏绿，竹柏冬青。而河间王琛最为豪首，常
与高阳争行。造文柏堂，形如徽音。殿置玉井金罐，以
金五色续为绳，妓女三百人，尽皆国色。琛为秦州刺
史，无政绩，遣使向西域求名马，远至波斯国，得千里
马，号曰追风赤。其次有七百里马十馀匹，皆有名字。
以银为槽，金为锁环，诸王服其豪富。琛常语人云：“石
崇乃是庶姓，犹能雉头狐腋，画茆雕薪。况我大魏天
王，不为华侈！”造迎风馆于后园，窗户之上，列钱青锁，
玉凤衔铃，金龙吐珮，素柰朱李，枝条入檐，妓女楼上，
坐而摘食。琛尝会宗室，陈诸宝器，有水晶钵、玛瑙琉
璃碗、赤玉卮数十枚，作工奇妙，中土所无，皆是西域
而来，金瓶银瓮百馀口，瓯檠盘合称是。自馀又陈女
乐及诸名马。复偕诸王按行府库，锦罽珠玑，冰罗雾
縠，充积其内。绣缇䌷绫丝彩葛越钱绢布等，不可胜
数。琛忽谓章武王融曰：“不恨我不见石崇，恨石崇不
见我！”融立性贪暴，志欲无限，见之惋叹，不觉生疾。还
家卧三日不起。江阳继来省疾，谓曰：“卿之财产，应得
抗衡，何为叹羡，以至于此？”融曰：“常谓高阳一人，宝货
多于融，谁知河间瞻之在前，继笑曰：‘卿欲作袁术之
在淮南，不知世间复有刘备也’。”融乃蹶起，置酒作乐。
《北史渔阳王绍信传》：绍信，文襄第六子，历特进、开府中领军、护军、青州刺史。行过渔阳，与大富人锺长命
同床坐，太守郑道盖来谒，长命欲起，绍信不听，曰：“此
何物小人？主人公为起！”乃与长命结为义“兄弟”，妃与
长命妻为姊妹，责其“阖家长幼，皆有赠贿。”锺氏因此
遂贫。

《广古今五行记》：“北齐后主武平初，王氏与同邑人李
家为婚，载酒宴会，行不过三里，日乃渐暗。见南五十
步外有赤物，大如升，若流星曳影。其妻遂下车载拜，
张裙引之，便入裙下。还家观之，乃金也，遂盛于库柜。
每至良辰，恒以香火祈恩。后四方异货毕集，其家田
蚕，每年百倍，庭生一桑树，枝叶异于众木，数年之间”，
遍满一院，奇禽异鸟，莫不栖集，家遂大富。

《颜氏家训》：“邺下有一领军，贪积已甚，家僮八百，誓满
一千，朝夕肴膳，以十五钱为率，遇有客至，更无以兼。
后坐事伏法，籍其家。麻鞋一屋，敝衣数库，其馀财宝，
不可胜言。”

《北史李迁哲传》：“迁哲累叶雄豪，为乡里所服。性复华
侈，能厚自奉养，妾媵至有百数，男女六十九人。缘汉
千馀里间，第宅相次。姬媵之有子者，分处其中，各有
僮仆侍婢，阍人守护。迁哲每鸣笳导从，往来其间，饮
宴尽平生之乐。”

《北齐书邢卲传》：“卲迁太常卿、中书监，摄国子祭酒。是
时朝臣多守一职，带领二官甚少。卲顿居三职，并是
文学之首，当世荣之。”

《周书李穆传》：“侯莫陈悦党史归据原州，太祖令侯莫
陈崇轻骑袭之。穆先在城中，与兄贤远等据城门应
崇，遂擒归，以功授都督。河桥之战，微穆，太祖已不济
矣。自是恩昐更隆，进爵武安郡公。又赐穆世子惇安
乐郡公，姊一人为郡君，馀姊妹并为县君。兄弟子侄
及缌麻以上亲并舅氏，皆霑厚赐。”其见褒崇如此。俄
除原州刺史。又以贤子为平高郡守，远子为平高县
令，并加鼓吹。穆自以叔侄一家三人，皆牧宰乡里，恩
遇过隆，固辞不拜，太祖不许。

《唐瑾传》：“瑾转荆州府长史，入为吏部中大夫，历御正
纳言中大夫。曾未十旬，遂迁四职，缙绅以为荣。”
《苏亮传》：“亮大统十四年，除秘书监、车骑大将军，仪同
三司，寻拜大行台尚书，出为岐州刺史。朝廷以其作
牧本州，特给路车鼓吹，先还其宅，并给骑士三千，列
羽仪游乡党，经过故人，欢饮旬日，然后入州，世以为
荣。亮”自大统以来，无岁不转官，一年或至三迁。佥曰
“才至不怪其速也。”

《柳桧传》：桧以功封万年县子，迁河州别驾，转帅都督，
俄拜使持节抚军将军、大都督。时桧兄虬为秘书丞，
弟庆为尚书左丞，桧尝谓兄弟曰：“兄则职典简牍，褒
贬人伦；弟则管辖群司，股肱朝廷。可谓荣宠矣。”
《隋书苏威传》：威为纳言，与左翊卫大将军宇文述、黄
门侍郎裴矩、御史大夫裴蕴、内史侍郎虞世基参掌
朝政，时人称为“五贵。”辽东之后，威从还至涿郡。诏威
安抚关中，以威孙尚辇直长儇为副，其子鸿胪少卿
夔，先为关中简黜大使，一家三人，俱奉使关中，三辅
荣之。

《乞伏慧传》：“慧，齐文襄帝时为行台左丞，加荡寇将军，
累迁右卫将军，太仆卿。自永宁县公封宜民郡王。其
兄贵和又以军功为王，一门二王称为贵显。”

《赵元淑传》：“元淑父世模，从晋王伐陈，先锋遇贼，力战
而死。朝廷以其身死王事，以元淑袭父本官，赐物二
千段。元淑性疏诞，不治产业，家徒壁立。后数岁，授骠
骑将军。将之官，无以自给。时长安富人宗连，家累千
金，仕周为三原令。有季女，慧而有色，连独奇之，每求
贤夫，闻元淑如是，请与相见。连有风仪，美谈笑，元淑”
亦异之。及至其家，服翫居处，拟于将相。酒酣，奏女乐，
元淑所未见也。元淑辞出，连曰：“公子有暇，可复来也。”
后数日，复造之，宴乐更侈，如此者再三。因谓元淑曰：
“知公子素贫，老夫当相济。”因问元淑所须，尽买与之。
临别，元淑再拜致谢。连复拜曰：“鄙人窃不自量，敬慕
公子。今有一女，愿为箕帚妾，公子意何如？”元淑感愧，
遂聘为妻。连复送奴婢二十口，良马十馀匹，加以缣
帛锦绮及金宝珍玩，元淑遂为富人。

《韦艺传》：“艺迁营州总管，大治产业，与北夷贸易，家资
钜万，颇为清论所讥。”

《杨素传》：“素贵宠日隆，其弟约、从父文思、弟文纪及族
父异，并尚书列卿，诸子无汗马之劳。位至柱国、刺史。
家僮数千，后庭妓妾，曳绮罗者以千数，第宅华侈，制
拟宫禁。有鲍亨者善属文，殷胄者工草隶，并江南士
人。因高智慧，没为家奴。亲戚故史，布列清显。素之贵
盛，近古未闻。”

《小学绀珠》：隋牛弘为吏部尚书，苏威、宇文述、张瑾、虞
世基、裴蕴、裴矩等参掌选事，时人谓之“选曹七贵。”
《咸定录》：唐武士彟，太原文水县人，微时与邑人许文
宝以鬻材为事，常聚材木数万茎，一旦化为丛林森
茂，因致大富。士彟与文宝读书林下，自称为厚材。文宝自称枯木，私言必当大贵。及高祖起义兵，以铠胄
从入关，故乡人云：士彟以鬻材之故，果逢构厦之秋。
及士彟贵达，文宝依之，位终刺史。
《唐书李𪟝传》：𪟝本姓徐氏，客卫南，家富多僮仆，积粟
常数千锺，与其父盖皆喜施贷，所周给无亲疏之间。
《裴寂传》：唐公即位，寂拜尚书右仆射，赐服玩不赀，诏
尚食日给御膳，视朝必引与同坐，入阁则延卧内，言
无不从，呼为“裴监”，不名也。贵震当世。

《高俭传》：“俭字士廉，迁尚书右仆射。士廉三世居此官，
世荣其贵。”

《窦威传》：“威字文蔚，武德元年，授内史令。每论政事得
失，必陈古为谕，帝益亲瞩。尝引人卧内谓曰：‘昔周有
八柱国，吾与公家是也。今我为天子，而公为内史令，
事固有不等邪’？威惧，顿首谢曰：‘臣家在汉再为外戚，
至元魏有三皇后。今陛下龙兴，臣复以姻戚进，夙夜
惧不克任。帝笑曰：‘公以三后族夸我耶？关东人与崔’’”
卢婚者，犹自矜大。公世为帝戚，不亦贵乎？

《温大雅传》：大雅迁黄门侍郎，而彦博亦为中书侍郎，
对管华近。帝尝从容谓曰：“我起晋阳，为卿一门耳。”
群居解颐。萧瑀尝因宴太宗，语近臣曰：“自知一座最
贵者，先把酒。”时长孙无忌、房元龄相顾未言，瑀引手
取杯，帝问曰：“卿有何说？”瑀对曰：“臣是梁朝儿，隋室皇
后弟，唐朝左仆射，天子亲家翁。”太宗抚掌极欢而罢。
《唐书萧瑀传赞》：自瑀逮遘，凡八叶宰相，名德相望，与
唐盛衰。世家之盛，古未有也。

《隋唐嘉话》：赵公宴朝贵，酒酣乐阕，顾群公曰：“无忌不
才，幸遇休明之运，因缘宠私，致位上公，人臣之贵，可
谓极矣。”公视无忌富贵何与，越公或对为不如，或谓
过之，曰：“自揣诚不羡越公，所不及越公一而已。越公
之贵也老，而无忌之贵也少。”

《唐书郝处俊传》：处俊与舅许圉师同里，俱宦达。乡人
田氏、彭氏以高赀显，故江淮间为语曰：“贵如郝、许，富
如田、彭。”

《李百药传》：“百药，隋内史令德林子也。贞观元年，拜中
书舍人。子安期，除主客员外郎。高宗即位，迁中书舍
人。自德林至安期，三世掌制诰。孙羲仲，又为中书舍
人。”

《张俭传》：“俭永徽初，加金紫光禄大夫。兄大师，太仆卿、
华州刺史、武功县男。弟延师，左卫大将军，范阳郡公。
兄弟三人，门皆立戟，时号三戟张家。”

《桂苑丛谈》：邹凤炽，高宗时人，眉高背曲，住长安怀德
坊，富于财。市南山木，每树估一匹绢，自云：“山木可尽，
我绢有馀。”乃邹骆驼也。

《唐书杨恭仁传》：“恭仁，隋观王雄子也。雄在隋以同姓
贵，自武德后，恭仁兄弟名位益盛。又以武后外家尊
宠，凡尚主者三人，女为王妃五人，赠皇后一人，三品
以上者二十馀人。”

《张嘉贞传》：嘉贞子延赏，延赏子弘清，家聚书画，侔秘
府。先第在东都思顺里，盛丽甲当时，历五世无所增
葺，时号“三相张家”云。嘉祐，嘉贞弟方，嘉贞为相时，任
右金吾卫将军。昆弟每上朝，轩盖驺导盈闾巷，时号
所居坊曰“鸣珂里。”

《卓异记》：“四代掌纶诰张嘉贞延赏、弘靖、次宗，从嘉贞
至弘靖掌纶诰，继世，人以为冠古绝今，次宗又拜焉，
前古未有，士林称之。”

《石林燕语》：“唐人记张延赏妻，苗晋卿女，父为宰相，舅
嘉贞，子弘靖，皆宰相婿。韦皋虽不为真相，而食王爵，
以为有唐衣冠之盛，一门而已。”

《唐国史补》：“张氏嘉贞生延赏，延赏生弘靖。国朝已来，
祖孙三代为相，唯此一家。弘靖既拜荐韩皋自代。韩
氏休生滉，滉生皋，二代为相，一为左仆射，终不登廊
庙。”

《唐书张知謇传》：知謇兄弟五人，知元、知晦、知泰、知默，
皆明经高第。调露时，知謇监察御史里行，知默左台
侍御史。知謇历十一州刺史，所莅有威严。万岁通天
中，自德州刺史入计，后奇其貌，称其兄弟容而才，谓
之“两绝门，皆列戟”，后数宠赐。知泰历益州长史、中台
左丞、兵部侍郎，封陈留县公。中宗即位，知謇封范阳
“郡公，知泰封渔阳郡公。伯仲华首同贵，时以为荣。”
《刘祥道传》：“祥道子齐贤，赠太子太保。齐贤三世至两
省侍郎，典选从父应道，吏部郎中，从父弟令植，礼部
侍郎，凡八人，前后历吏部郎中、员外，世以为罕。”
《摭异记》：“上自临淄郡王为潞州别驾，乞假归京师。观
时晦迹，尤用卑损。会春暮，豪家子数辈盛酒”馔游于
昆明池。选胜方宴，上戎服，臂小鹰于野次，因疾驱直
突会前，诸子辈颇露难色。忽一少年持酒船唱令曰：
“宜以门族官品备陈之。”酒及于上，因大声曰：“曾祖天
子，父相王临淄郡王某也！”诸少年闻之，惊走四散，不
敢复视其车服。上因联饮三银船，尽一巨饀，徐乘马
而东去。

《唐书崔义元传》：义元子神庆，神庆子琳，琳长子俨，谏议大夫。其群从数十人，自兴宁里谒大明宫，冠盖驺
哄相望。每岁时宴于家，以一榻置笏，犹重积其上。琳
与弟太子詹事珪、光禄卿瑶，俱列棨戟，世号“三戟崔
家。”

《卓异记》：“三代自中书舍人拜侍郎，燕公张说子均孙
濛。”按张公三代自中书舍人拜侍郎，奕世无比。
《开元天宝遗事》：长安富民王元宝、杨崇义、郭万金等，
国中巨豪也，各以延纳四方多士，竞于供送，朝之名
寮，往往出于门下。每科场，文士集于数家，时人目之
为“豪友。”

王元宝，都中巨豪也。常以金银叠为屋壁，上以红泥
泥之。于宅中置一礼贤堂，以沉檀为轩槛，以碔砆甃
地面，以锦文石为柱础，又以铜线穿钱甃于后园花
径中，贵其泥雨不滑也。四方宾客，所至如归，故时人
呼为“王家富窟。”

元宝好宾客，务于华侈，器玩服用，僭于王公，而四方
之士，尽归而仰焉。常于寝帐床前，雕矮童二人，捧七
宝博山炉，自暝焚香彻晓，其骄贵如此。

《独异志》：唐富人王元宝，元宗问其家财多少，对曰：“臣
请以一缣系陛下南山一树，南山树尽，臣缣未穷。”时
人谓钱为王者，以有元宝字也。

元宗御含元殿，望南山，见一白龙横亘山上，问左右
曰：“不见。”急召元宝，见一白物横在山顶，不辨其状。左
右贵人启曰：“何臣等不见元宝，独见之也？”帝曰：“我闻
至富敌至贵。朕天下之主，而元宝天下之富故耳。”
《朝野佥载》：安南都护邓祐，韶州人，家巨富，奴婢千人，
恒课口腹自供，未曾设客。孙子将一鸭私用，祐以擅
破“家资”，鞭二十。

《开元天宝遗事》：“长安富家子刘逸、李闲、卫旷，家世巨
豪，而好接待四方之士。疏财重义，有难必救，真慷慨
之士，人皆归仰焉。每至暑伏中，各于林亭内植画柱，
以锦绮结为凉棚，设坐具，召长安名妓间坐，递相延
请，为避暑之会。”

《唐书元载传》载“久得君，通货贿，城中开南北二第，室
宇奢广，当时为冠。近郊作观榭，帐帟什器，不徙而供
膏腴别墅，疆畛相望，且数十区，名妹异伎，禁中不逮。
帝尽得其状，深戒之，謷然不悛。大历十二年，帝收载，
籍其家钟乳五百两，诏分赐中书门下台省官。胡椒
至八百石，他物称是。”

《郭子仪传》：“子仪麾下宿将数十，皆王侯贵重。子仪颐
指进退，若部曲然。幕府六十馀人，后皆为将相显官。
其取士得才类如此。与李光弼齐名，而宽厚得人过
之。子仪岁入官俸，无虑二十四万缗，宅居亲仁里四
分之一，中通永巷，家人三千，相出入，不知其居。前后
赐良田美器，名园甲馆不胜纪。代宗不名呼，为大臣，
以身为天下安危者二十年，校中书令，考二十四，八
子七婿，皆贵显朝廷，诸孙数十，不能尽识，至问安，但
颔之而已。富贵寿考，哀荣终始，人臣之道无阙焉。”
《唐国史补》：“郭汾阳再收长安，任中书令二十四考，勋
业福履，人臣第一；韦太尉皋镇西川亦二十年，降土
蕃九节度，擒论莽热以献，大招附西南”夷，任太尉，封
《南康王》，亦其次也。

《山堂肆考》：郭子仪弟男七人，同日拜官。“弟幼冲，右庶
子；男曜，太子少保；晞，检工部尚书，判秘书省；晤，兵部
侍郎；暧，散骑常侍；曙，司农卿；映，太常丞。”

《唐书崔仁师传》：仁师子挹，挹子湜，与弟液、澄，从兄莅，
并以文翰居要官，每宴私自比东晋王、谢。尝曰：“吾一
门八仕，历官未尝不为第一。丈夫当先据要路以制
人，岂能默默受制于人哉！”湜执政时，年三十八。
《李晟传》：晟子愿，少谦谨。晟立功时，诸子未官，宰相以
闻，即日召授太子宾客、上柱国。故事，柱国门列戟，遂
父子“皆赐。”

《马璘传》：“璘进扶风郡王，卒于军。初，泾军乏财，帝讽李
抱玉让郑颖，璘因得裒积，且前后赐赉无算。家富不
赀，治第京师侈甚，其寝堂无虑费钱二十馀缗。方璘
在军，守者覆以油幔。及丧归，都人争入观，假称故吏，
入赴吊者日数百。德宗在东宫，闻之不喜。及即位，乃
禁第舍不得逾制，诏毁璘中寝及宦人刘忠翼第。璘”
家，惧番籍亭馆入之官。其后赐群臣宴，多在璘山池，
而子无行，财亦寻尽。

《马燧传》：“燧子汇、畅。燧没后，以赀甲天下。畅亦善殖财，
家益丰，晚为豪幸牟侵。又汇妻讼析产。贞元末，神策
中尉杨志廉讽使纳田产，至顺宗时复赐之，中官往
往逼取，畅畏不敢𠫤，以至困穷。终少府监，赠工部尚
书。诸子无室庐，自托奉诚园亭观，即其安邑里旧第
云。故当世视畅以厚畜为戒。”

《王锷传》：“锷迁岭南节度使。广人与蛮杂处，地征薄，多
牟利于市。锷租其廛，榷所入与常赋埒，以为时进，裒
其馀悉自入。诸蕃舶至，尽有其税。于是财蓄不赀，日
十馀艘，载皆犀象珠琲，与商贾杂出于境。数年，京师
权家无不富锷之财。召为刑部尚书。淮南节度使杜佑数请代，乃以锷检校兵部尚书，为佑副，厚事佑以
悦之，坐必就司马听事”，不数日，遂代佑。久之，入拜尚
书左仆射，又检校司徒，为河中节度使，进兼太子太
傅，徙河东。河东自范希朝讨镇无功，兵才三万，骑六
百，府库残耗，锷能补完啬费？未几兵至五万，骑五千，
财用丰馀。会回鹘井麾尼师入朝，锷欲示威武，倾骇
之，乃悉军迎廷，列五十里，旗帜光鲜，戈铠犀密，回鹘
恐，不敢仰视，锷偃然受其礼。帝闻嘉之，即除检校司
空、同中书门下平章事。锷自见居财多，且惧谤，纳钱
二千万。李绛奏言：“锷虽有劳，然佥望不属，恐天下议
以为宰相可市而取。”帝曰：“锷当太原残破后，成雄富
之治。官爵所以待功，功之不图，何以为劝？王播所献
数万万，亦可以平章政事乎？”不听。锷性纤啬，有所程
作，虽碎琐无所遗。官曹帘坏，吏将易之，锷取坏者付
船坊以鍼箬，每燕飨，辄录其馀卖之以收利，故锷家
钱遍天下。子稷，历鸿胪少卿。锷在藩，稷常留京师，视
势高下轻重以纳赀焉。尝请籍坊以广第舍，作复垣
洞穴，实金钱其中。锷卒，奴告稷更遗占，没所献。裴度
为言，乃论杀奴。长庆二年，用稷为德州刺史，悉金宝
媵侍以行。节度使李全略利其货，因军乱杀稷，纳其
女为媵。

《唐国史补》：王锷累任大镇，财货山积。有旧客诫锷以
“积而能散”之义。后数日，客复见锷，锷曰：“前所见教，诚
如公言，已大散矣。”客曰：“请问其目。”锷曰：“诸男各与万
贯，女婿各与千贯矣。”

《唐书杜佑传》：“佑以光禄大夫守太保致仕。朱坡、樊川，
颇治亭观林麓，凿山股泉，与宾客置酒为乐，子弟皆
奉朝请，贵盛为一时冠。”

《因话录》：赵郡李氏，三祖之后，元和初同时各一人为
相。蕃南祖吉甫，西祖绛，东祖，而皆第三。至太和、开成
间，又各一人前后在相位。德裕、吉甫之子固言蕃再
从弟玨亦绛之近从诸族罕有其比。

“裴尚书武，奉寡嫂崔氏抚甥侄，为中表所称。尚书卒
后，工部夫人崔氏语其仁，辄流涕。工部名佶，有清德，
武之长兄也。兄弟皆为八座，自丞相耀卿至工部子
泰章，四世入南北省。群从居显列者，不可胜书。”
《唐书杨汝士传》：“汝士，开成初繇兵部侍郎为东川节
度使。时嗣复镇西川，乃族昆弟，对拥旄节，世荣其门。
终刑”部尚书。子知温、知至，悉以进士第入官。知温终
荆南节度使。知至为宰相刘瞻所善，以比部郎中知
制诰。瞻得罪，亦贬琼州司马，累擢户部侍郎。杨氏自
汝士后，贵赫为冠族，所居静恭里，兄弟并列门戟。咸
通后，在台省方镇率十馀人。

《王徽传》：徽曾祖择从昆弟四人，曰易从、朋从、言从，皆
擢进士第，至凤阁舍人者三人，故号“凤阁王氏。”自是
讫大中时，登进士者十八人，位台省牧守者三十馀
人。

《卢从愿传》：“从愿盛殖产，占良田数百顷，帝目为多田
翁。”

《北梦琐言》：“杜邠公悰，位极人臣，富贵无比。尝与同列
言，平生不称意有三：其一为澧州刺史，其二贬司农
卿，其三自西川移镇广陵，舟次瞿塘，左右为骇浪所
惊，呼唤不暇，渴甚，自泼茶汤吃也。镇荆州日，诸院姊
妹多在渚宫寄寓，贫困尤甚，相国未尝拯济。至于节
腊，一无沾遗。有乘肩舆至衙门诟骂者，亦不省问也。”
《独异志》：“郑覃历官三十任，未尝出都门，便登相位，以
至于终。”

唐宰相王涯，奢豪贵极。庭穿大井，合木为柜，严其锁
钥。天下宝玉珍珠琼璧，投置水中，汲水供涯所饮。未
几犯法，为天兵枭戮而赤族，其肉色并如金。

“郭太后贵极，绵联”，八朝帝王。代宗外孙，德宗外甥，顺
宗新妇。宪宗皇后，穆宗之母。敬宗、文宗、武宗，三宗祖
母。

《因话录》：族祖天水昭公，以旧相为吏部侍郎，考前进
士杜元颖，宏词登科，镇南又奏为从事。杜公入相，昭
公复掌选。至杜出镇西川，奏宋相申锡为从事。数年，
杜以南蛮入寇，贬刺循州，遂卒。宋以宰相被诬，谪佐
开州。又数年，昭公始薨。公凡八任铨衡，三领节镇，皆
带府，号为“尚书”，惟不历工部，其兵吏太常皆再往，年
八十七薨。其间未尝遇重病，俭素寿考，为中朝之首
焉。

《实宾录》：唐张文权四子，父子皆三品，时谓“万石张家。”
《北梦琐言》：相国韦宙善治生，江陵府东有别业，良田
美产，最号膏腴，积盎如坻，皆为滞穗。太中初，除广州
节度使。宣宗以番禺珠翠之地，垂贪泉之戒，宙从容
奏曰：“江陵庄积谷尚有七千，固无用贪矣。”帝曰：“此所
谓足谷翁也。”

《全唐诗话》：卢渥，字子章，轩冕之盛，近代无比。伯仲四
人，咸居显列。乾符初，母忧服阕，渥自前中书舍人拜
陕府观察使。弟沼，前长安令除给事中。弟沅，自前集
贤校理除左拾遗。弟沼，自畿尉迁监察御史。诏书叠至，士族荣之。及赴任陕郊，自居守分司朝臣已下，皆
设祖筵，洛城为之一空，都人耸观，亘数十里。渥《题嘉
祥驿》诗曰：“交亲荣饯洛城空，秉钺戎装上将同。星使
自天丹诏下，雕鞍照地数程中。马嘶静谷声偏响，斾
映晴山色更红。别后定知人易老，满街棠树有遗风。”
《玉泉子》：京辇自黄巢退后，修葺残毁之处。时定州有
儿，俗号“王酒胡”，居于上都，巨富纳钱三十万贯，助修
朱雀门。昭宗又诏重修安国寺毕，亲降车辇，以设大
斋。乃扣新钟一撞，舍钱一千贯，命大臣请各取意而
击。上曰：“有能舍一千贯文者，即打一槌。”斋罢，王酒胡
半醉入来，迳上钟楼，连打一百下，便于西寺运钱十
万贯入寺。

《云仙杂记》：“终南及庐岳出好李花，两市贵侯富民以
千金买种，终庐有致富者。”

《唐国史补》：扬州有王生者，人呼为“王四舅。”匿迹货殖，
厚自奉养，人不可见。扬州富商大贾质库酒家，得“王
四舅”一字，悉奔走之。

《北梦琐言》：唐孔拯侍郎作补遗，时朝回遇雨，不齑油
衣，乃避雨于坊叟之庑下，霶注愈甚。已过食时，民家
意其朝饥，延入厅事。俄有一叟乌帽纱巾而出，迎候
甚恭，因备酒馔，一一精珍，乃公侯家不若也。孔公惭
谢之，且借油衣，叟曰：“某寒不出，热不出，风不出，雨不
出，未尝置油衣，然已令铺上取去，可以供借也。”孔公
赏羡，不觉顿忘宦情。他日说于僚友，为大隐之美也。
古之富者，拟于封君。《洪范》“五福，一曰富。”先贤以无事
当贵，岂斯人之徒耶？

《五代史赵犨传》：“犨次子岩，有功于梁，尚公主。闻唐驸
马杜悰位至将相，自奉甚丰，耻其不及，乃占天下良
田大宅，裒刻商旅，其门如市，租庸之物，半入其私。岩
一饮食，必费万钱。”

《袁象先传》：象先二子，正辞官至刺史。嶬，周世宗时为
横海军节度使。象先平生所积财产数十万，邸舍四
千间。其卒也，不以分诸子，而悉与正辞。正辞积钱盈
室，室中尝有声如牛，人以为妖，劝其散积以禳之。正
辞曰：吾闻物之有声，求其同类耳。宜益以钱，声必止。
闻者传以为笑。

《张筠传》：“筠为左骁卫上将军。筠弟篯，当筠为京兆尹
时，以为牙内指挥使，三白渠营田制置使。筠西伐蜀，
留篯守京兆。蜀平，魏王继岌乃自杀。初，筠代康怀英
为永平军节度使，而怀英死，筠即掠其家。赀又于唐
故宫掘地，多得金玉。有偏将侯莫陈威者，尝与温韬
发唐诸陵，分得窦赀，筠因以事杀威而取之。魏王继”
岌死渭南，篯悉取其行橐。而王衍自蜀行至秦川，庄
宗遣宦者向延嗣杀之，延嗣因尽得衍蜀中珍宝。明
宗即位，遣人捕诛宦者，延嗣亡命，而蜀之珍宝篯又
取之，由是兄弟赀皆钜万。然筠为人好施予，以其富，
故所至不为聚敛，民赖以安。而篯嗜酒贪鄙，历沂、密
二州刺史。晋出帝时，以将军市马于回鹘，坐马不中
式，有司理其价直，篯性鄙，因郁郁而卒。筠居洛阳，拥
其赀，以酒色声妓自娱足者十馀年，人谓之“地仙。”
《册府元龟》：晋张篯初仕后唐，始在雍州，因春景舒和，
出游近郊，憩于大冢之上，忽有黄雀衔一铜钱置于
前而去。未几复于衙院昼卧，见二燕相斗，斗毕，各御
一钱，落于篯首。篯前后所获三钱，尝秘于巾箱，识者
以为大富之征。庄宗同光末，为西都知府。先是，魏王
继岌西征，回，至咸阳，时渭水暴涨，篯断浮桥。魏王至
渭南，自经死，所有随行辎车，蜀川珍货女伎宝马，并
为篯所有。篯繇是家财巨万。明宗朝，居环卫。时，湖南
马希范与篯有旧，奏朝廷请命为使，允之。篯密赍蜀
之奇货往焉，又获十馀万缗以归。篯出入，有庖者十
人从行，食皆水陆之珍鲜，厚自奉养，无与为比。后终
密州刺史。

《五代史赵在礼传》：“明宗即位，拜在礼义成军节度使，
历镇泰宁、匡国、天平、忠武、武宁、归德、晋昌，所至邸店
罗列，积赀巨万。”

《房知温传》：“知温在镇，常厚敛其民积赀巨万，治第青
州南城，出入以声妓游嬉，不恤政事。天福元年，卒于
官，赠太尉。知温卒后，其子彦儒献其父钱三万缗、绢
布三万匹、金百两、银千两、茶千五百斤、丝十万两，拜
沂州刺史。其将吏分其馀赀者，皆为富家云。”

《珍珠船》李旻仕前后蜀五十年，赀货巨万。尝读王恺
《石崇传》曰：“穷俭乞儿，以此为富。”可笑可笑。

《册府元龟》：“宋彦筠为太子太师致仕，彦筠性好货殖，
能图什一之利，良田甲第，相望于郡国。及将终，以伊、
雒之间庄十数区上进，并籍于官焉。”

《稽神录》：寿春屠者郑就，家至贫，尝梦一人自称廉颇，
谓就曰：“可于里东掘地取吾宝剑，当令汝富，然不得
改旧业。”就如其言，果获之，逾年遂富。后泄其事，于是
失剑。

《南唐近事》：陈断善自江陵尹拜少傅致仕，富于资产，
性鄙屑，别墅林池，未尝暂适。既不嗜学，又杜绝宾客惟自荷一锄，理小圃成畦，以珍珠百馀颗，若种蔬状，
布土壤之间，记颗俯拾，周而复始，以此为乐焉。
《剧谈录》：“燕山窦禹钧五子，仪、俨、偁、侃、僖皆登第。冯道
赠之诗曰：‘灵桩一树老，丹桂五枝芳’。”窦仪为尚书，每
对客，则“二侍郎、三起居、四参政、五补阙皆侍焉”，天下
荣之。

《宋史宋偓传》：“偓，河南济阳人，右卫上将军，卒赠侍中。
偓，庄宗之外孙，汉祖之婿，女，即孝章皇后，近代贵盛，
鲜有其比。”

《石保吉传》：“保吉累世将相，家多财，所在有邸舍别墅，
虽馔品亦饰以彩缋。”

《钱氏世家》：“自镠至俶，世有吴越之地，仅百年，管内诸
州皆子弟将校授任，而后请命于朝，有至使相者。俶
任太师尚书令，兼中书令四十年，为元帅三十五年，
及归朝卒。子惟演、惟济，皆童年，召见慰劳，并起家诸
卫将军。善始令终，穷极富贵，福履之盛，近代无比。”
《张耆传》：“耆为武宁军节度使，同中书门下平章事，封
邓”国公。章献太后微时，尝寓其家，耆事之甚谨。及太
后预政，宠遇最厚，赐第尚书省西，凡七百楹，安佚富
盛逾四十年。家居为曲阑，积百货其中，与群婢相贸
易。有病者，亲为诊切，以药儥之，欲钱不出也。

《曾公亮传》：“公亮方厚庄重，沉深周密。平居谨绳墨，蹈
规矩。然性吝啬，殖货至钜万。帝尝以方张安世。”
《渑水燕谈录》：“谏议大夫陈省华生三子，皆登进士第，
而伯仲皆为天下第一。晚年燕国夫人冯氏俱康宁，
长子尧叟知枢密院，次子尧佐直史馆，少子尧咨知
制诰。每对客，三子列侍，客不自安求去，省华曰：‘学生
辈立侍，常也。士大夫以陈氏为荣’。”

《石林燕语》：国朝状元为相者四人：吕文穆公、王文正
公、李文定公、宋元宪公。文穆登第十二年拜，文正二
十一年，文定二十九年，元宪二十七年，文正、文定皆
再入，而文穆三入为尤盛。初，文正以诗卷见薛简肃
公，其首篇《早梅》云：“如今未说和羹事，且向百花头上
开。”简肃读之喜曰：“足下殆将作状元了，做宰相耶？”
《渑水燕谈录》：祥符二年，真宗东封岱山，放梁固已下
进士三十一人及第。四年，祀后土于汾阴，放张师德
已下三十一人及第。固，雍熙二年状元，颢之子。师德，
建隆二年状元，去华之子。两家父子状元，当时士大
夫荣之。甘棠魏埜以诗贺之曰：“封禅汾阴连岁榜，状
元俱是状元儿。”

《续文献通考》：宋韩维兄弟八人并登科，三为宰相。时
韩琦家亦同贵显，人但称韩家，无以别。白以维宅有
桐树，因称桐树韩家。时人有诗曰：“棠棣行中排宰相，
梧桐树里识韩家。”

《锦绣万花谷》：宋王晋公祜手植三槐于庭曰：“吾子孙
必有为三公者。”已而果然，天下谓之三槐王氏。
《宋史楚昭辅传》：昭辅性勤介，人不敢干以私，然颇吝
啬，前后赐予万计，悉聚而畜之。尝引宾客故旧至藏
中纵观，且曰：“吾无汗马劳，徒以际会得此。吾为国家
守，尔后当献于上。”及罢机务，悉以市，善田宅，时论鄙
之。

《柴宗庆传》：宗庆尚太宗女鲁国长公主，主累封楚国
大长公主。先宗庆没，宗庆历官多过失，性极贪鄙，积
财钜万，而薄于自奉，甚至优人以为戏，宗庆虽知，莫
能改也。无子，及终，愿以赀产送官，仁宗以女尚幼，不
许。人谓宗庆选尚荣贵，逾四十年，晚上积俸以裨军
用。盖亦追补前过云。

《湘山野录》：“庆历中，一日丞相将出中书，候午漏未上，
因从容聚厅闲话，评及本朝文武之家，箕裘嗣续，阀
阅之盛。诸公屈指，若文臣惟韩大参亿之家，武臣惟
夏宣徽守赟之家。堂吏驰白韩、夏二宅，以为美报。”
《石林燕语》：“王禹玉历仁宗、英宗、神宗三朝，为翰林学
士，其家自太平兴国至元丰十榜，皆有人登科。熙宁
初”，叶尚书祖洽榜，闻喜燕，席上和范景仁诗云：“三朝
遇主惟文翰，十榜传家有姓名。”此事他人所无有也。
《梦溪笔谈》：石曼卿居蔡河下曲，邻有一豪家，日闻歌
钟之声，其家僮仆数十人，常往来曼卿之门。曼卿呼
一仆问豪为何人，对曰：“姓李氏，主人方二十岁，并无
昆弟，家妾曳罗绮者数十人”，曼卿求欲见之。其人曰：
“郎君素未尝接士大夫，他人必不可见。然喜饮酒，屡
言闻学士能饮酒，意亦似欲相见，待试问之。”一日，果
使人延曼卿，曼卿即著帽往见之，坐于堂上，久之方
出。主人著头巾，系勒帛，都不具衣冠。见曼卿，全不知
拱揖之礼。引曼卿入一别馆，供帐赫然。坐良久，有二
鬟妾各持一小槃至曼卿前，槃中红牙牌十馀，其一
槃是酒，凡十馀品，令曼卿择一牌，其一槃肴馔名令
择五品。既而二鬟去，有群妓十馀人，各执肴果、乐器
服、人品，皆艳丽粲然。一妓酌酒以进，酒罢乐作，群
妓执果肴者，萃立其前，食罢则分列其左右，京师人
谓之“软槃酒五行”，群妓皆退，主人者亦翩然而入，略
不揖客，曼卿独步而出。曼卿言豪者之状，懵然愚𫘤殆不分菽麦，而奉养如此，极可怪也。他日，试使人通
郑重，则闭门不纳，亦无应门者。问其近邻，云：“其人未
尝与人往还，虽邻家亦不识面。古人谓之钱痴”，信有
之。

《中山诗话》：石曼卿独行京师，一豪士揖之而语曰：“公
幸过我家。”石许之。同入委巷，抵大第，藻饰宏丽，锦绣
珠翠，殆非人间所拟。歌舞欢醉，丐书为挥筹笔驿诗
数篇，以金帛数百千赠之，复使驺从送还，恍然不知
其谁。翌日殆无复省所居矣。他日遇诸涂，又遗以白
金数两，谓曰：“诗中意中流水远，愁外旧山青。”最为佳
句。

《画墁录》：“张安道晚年病目，家厚资，南京库帑不迨也。
常闭目使人运筹，一算差，必能擿之。库物精麤，分毫
不谬。”

《挥麈前录》：“钱武肃镠自唐乾宁中，尽有二浙之地，享
国五世。至忠懿王俶，以版图来归，改封邓国王，子弟
皆换节旄。其后第十四子文僖惟演，以文章进仕昭
陵为枢密使。文僖子次对暄，次对子景臻，尚秦鲁公
主，位至少保。生子伯诚，忱亦至少师，它子悉建节。伯
诚子处和端礼，今参知政事。忠懿兄废王悰之子希”
白、《易》，希白子修、懿、明，逸子飞、彦远，兄弟对掌内外制，
父子又中大科。子飞子穆，勰元祐中入禁林，穆子逊
叔伯言至枢密直学士，他位显庸尚多，虽间有以肺
腑进，然富贵文物三百年相续，前代所未见也。
建州浦城最为僻邑，而四甲族皆本县人。杨氏则起
于文庄，章氏则肇自郇公。盖练夫人、孙夫人《阴德》，世
多传焉。黄氏本于“子思”，陈氏本于“秀公”，“轩裳极盛”，今
仕途所至有之。

浦城章氏，尽有诸元。子平为廷试魁，而“表民望之，制
科第一。子厚惇，开封府元，正夫楶锁厅元，正夫子𫟅，
为国学元，子厚子援为省元，次子持为别试元。其后
自闽徙居吴中，族属既殷，簪裳益茂”，至今放榜，必有
居上列者。章氏自有《登科题名石刻》，在建阳。

李昌武，宗谔之子昭遘，十八岁锁厅及第。昭遘子杲
卿、杲子士廉，皆不逾是岁登甲科。凡三世俱曾为探
花郎，亦衣冠之盛事也。

《清波杂志》：“蔡京库中点检黄雀鲊，自积至栋者满三
楹，他物称是。童贯既败，籍没家赀，得剂成理中圆千
斤，胡椒铢两多，安用八百斛？”今古所记一律。

《墨庄漫录》：“崇宁三年，邦基伯父文简公宾老自翰苑
拜左丞，而伯父倪老后除内相。宣和八年，文粹中自
翰苑拜右丞，而其季虚中除内相。皆兄弟相代于北
扉，亦盛事也。”

《挥麈后录》：政和中，将作监贾谠明仲奉诏为童贯治
赐第于都城。既落成，贾往谢之，贯云：“久劳神观，而匆
匆竟未能小款。翌早朝退无他，幸见过点心而已。”明
仲领其意，诘朝既见，宾主不交一谈。顷之，一卒持二
物若宝盖璎珞状，张于贯及己之上，视之皆真珠也。
各命二双鬟捧卓子一只至所座前，又令庖人持银
镣造灶，即厅之侧燎火，造包子。以酒食行，凡三，每一
行易一卓。凡果楪酒杯之属，初以银，次以金，又次以
玉，其制作奇绝，目所未睹。三杯即彻。贾亦辞出，暂至
局中，然后归舍。见数人立于门云：“太傅致意，适来大
监坐间，受用一分器皿及双鬟，令持纳。”计其直，悉逾
数万缗。贾由此雄豪，至今以富闻湘“中𬤇逵之孙也。”
《春渚纪闻》：“宣和间，朝廷收复燕云，即科郡县敷率等
第出钱增免夫钱。海州怀仁县杨六秀才妻刘氏，夫
死独与一子俱，而家素饶于财。闻官司督率严促，而
贫下户艰于输纳。即请于县，乞以家财十万缗，以免
下户之输。县令欣然从之，调夫辇运，数日尽空其库
藏者七间。因之扫治”，设佛供三昼夜。既毕，明旦视之，
则屋间之钱，已复堆垛盈满，数之正十万缗，而皆用
红麻为贯。每五缗作一辫，辫首必有一小木牌，上书
“麻青”二字。观者惊异，莫知其然。或有释之者曰：“比闻
青州麻员外家至富，号麻十万家，岂非神运其钱至
此耶？”刘氏因密令人往青州踪迹之，果有州民麻氏，
其富三世，自其祖以钱十万镇库，而未尝用也。一夕
失之，不知所往。刘氏即专人致殷勤于麻氏，请具舟
车复归此钱。麻惊嗟久之，而遣介委曲附谢云：“吾家
福退钱归，有德，出于天授。今复往取，违天理而非人
情，不敢祗领也。”刘氏知其不可，曰：“我既诚输此钱以
助国用，岂当更有之？”即散施贫民，及助修佛道观宇。
一钱不留于家。家益富云。

《却扫编》：“吴少宰敏，政和间为中书舍人，年方二十八。
后为给事中罢。宣和末年复召为给事中。内禅之夕，
骤拜门下侍郎，未几迁知枢密院。明年遂拜少宰，时
年三十八。数月之间，周历三省枢密院，顷所未有也。
童贯既败，籍其家赀，得剂成理中丸几千斤，它物称
是。此与胡椒八百斛者亦何异邪？”

《委巷丛谈》：宋南渡诸将，韩世忠封蕲王，杨沂中封和
王，张俊封循王，俱享富贵之极，而俊复善治生，其罢兵而归，岁收租米六十万斛。今浙中岂能著此冨家
也？绍兴间内宴，有优人作善天文者云：“世间贵官人，
必应星象，我悉能窥之。”法当用浑仪，设玉衡，若对其
人窥之，见星而不见其人，玉衡不能卒办，用铜钱一
文亦可。乃令窥光尧，云“帝星也。”秦师垣，曰：“相星也”；韩
蕲王，曰：“将星也。”张循王，曰：“不见其星。”众皆骇，复令窥
之，曰：“中不见星，只见张郡王在钱眼内坐。”殿上大笑。
俊最多赀，故讥之。

《宋史秦桧传》：“桧开门受赂，富敌于国，外国珍宝，死犹
及门。”

《游宦纪闻》：“陈文忠公尧叟，字唐夫，端拱二年状元及
第。文惠公尧佐，字希元，端拱二年举进士第十六人；
康肃公尧咨，字嘉谋，咸平三年状元及第。”三人皆秦
国公省华之子也。方仲弟希元，登第之明年，赐绯，与
父省华同日改秘书丞。故唐夫有启事云：“蟾桂骊珠，
连岁有兄弟之美；鱼章象简，同时联父子之荣。吾乡”
三洪，皆忠宣公皓之子也，兄弟连中词科。绍兴十三
年，忠宣以徽猷学士直翰苑。绍兴二十九年，其仲子
文安公遵始入西省。隆兴二年，文惠公适继之。乾道
二年，文敏公迈又继之，相距首尾二十二年。故景卢
有《谢表》云：“父子相承，四上銮坡之直；弟兄在望，三陪
凤阁之游。”二事实为本朝儒林荣观之盛。

鄱阳，自雍熙乙酉梁颢榜至绍定己丑，登科者五百
七十馀人。其间三世联登者唯三家：龙溪先生汪藻、
汪槃、汪谷、张宗谔、张琮、张棫、鲍煜、鲍安世、鲍升之。汪
氏之登科者七世，张氏今亦六世，然非正嫡相续也。
鲍氏安国、安行、安世兄弟三科连中，故程文昌伯禹
赠之诗，有“七年三破桃花浪”之句。其馀父子兄弟俱
中科第者甚多，不胜纪载。

《齐东野语》：吴兴东林沈偕君与，即东老之子也。家饶
于财，少游京师，入上庠，好狎游。时蔡奴声价甲于都
下，沈欲访之，乃呼一卖珠人于其门首茶肆中，议价
再三，不售，撒其珠于屋上，卖珠者窘甚，君与笑曰：“第
随我来，依汝所索还钱。”蔡于帘中窥见，令取视之，珠
也，大惊，惟恐其不来。后数日乃诣之，其家喜相报曰：
“前日撒珠郎至矣。”接之甚至，自是常往来。一日，携上
樊楼，楼乃京师酒肆之甲，饮徒常千馀人。沈遍语在
坐，皆令极量尽欢。至夜尽，为还所直而去。于是豪侈
之声满三辅。

《悦生随抄田》景咸性鄙吝，所至聚敛为务，家财累钜
万，未尝辄有施与。每使命至，惟设肉一器，宾主共食
之。后罢镇，常忽忽不乐。妻识其意，引景咸遍阅囊储，
景咸乃欢然自释。

《癸辛杂识》：泉南有巨贾南蕃回回佛莲者，蒲氏之婿
也，其家富甚，凡发海舶八十艘。癸巳岁殂，女少无子，
官没其家，赀见在珍珠一百三十石，他物称是。省中
有榜，许人告首隐寄债负等。

吴中一富家子，粗识字而𫘤，然其性僻，专喜行古礼，
辟大堂以祀夫子。凡朔望二丁，必大集里中士人以
行礼。凡俎豆衣冠之具及祭馔牲酒，莫不精腆。每一
行礼，必有重费，不靳也。然其人初无识解，不过所存
如此，亦可尚矣。

倪文节为吾乡一代名流，常与秀邸为邻，颇有侵越
地界之争，常为之语云：“住场好不如肚肠好，坟地好
不如心地好。”盖有为而发也。或议其有窖藏之僻，然
余未敢以为信。既而子孙有分析窖藏不平之讼，颇
为前人之辱，余始疑而终未敢以为信也。后纳一婢，
乃自其孙所来，备言其事云：“一日骤雨，堂屋舍漏，水”
壅不泄，遂呼圬者整之，得大箧于檐溜中，轝下视之，
皆黄白也，或窖于墙壁间，凡数处。以此兴词，数年不
已，尽为刻木辈所有，正不救子孙之贫也。悲夫！
《金史世戚传》“赞金之徒，单拏懒、唐括、蒲察、裴满纥、石
烈仆散，皆贵族也。天子娶后必于是，公主下嫁必于
是”，与周之《齐纪》无异。

《元史史天泽传》：天泽在宪宗时，尝奏：“臣始摄先兄天
倪军民之职。天倪有二子，一子管民政，一子掌兵权。
臣复入叨奇遇，一门之内处三要职，分所当辞，臣可
退休矣。”帝曰：“卿奕世忠勤，有劳于国，一门三职，何愧
何嫌！”竟不许。至是言者或谓李璮之变，由诸侯权太
重。天泽遂奏：“兵民之权，不可并于一门，行之，请自臣
家始。”于是史氏子侄即日辞兵符者十七人。

《稗史》：常熟章孟端诸子连科进士，为京官，同处一邸，
书春联题于壁上曰：“四壁金花春宴罢，满床牙笏早
朝回。”人多羡之。

《辍耕录》：“某人以善经纪，积赀至钜万计，而既鄙且啬，
不欲书其姓名。其尊行钱素庵者，抱素逸士也，多游
名公卿间，善诗曲，有集行于世。某尝以富贵骄之，故
作今乐府一阕讥警焉。”〈哨遍〉试把贤愚穷究。看，钱奴
自古呼铜臭。徇己苦贪求，待不教、泉货周流，忍包羞、
油铛插手，血海舒拳，肯落他人后。晓夜寻思机彀，缘
情钩钜，巧取旁搜，蝇头场上苦驱驰，马足尘中厮追逐。积儹下无厌，就舍死忘生，出乖弄丑。〈耍孩儿〉安贫
知足神明祐，好聚敛多招悔尤。王戎遗下旧牙筹，夜
连明计算无休。不思日月搬乌兔，只与儿孙作马牛。
添消瘦，不调裀鼎，恣逞戈矛。〈十煞〉渐消磨双脸春，已
凋飕两鬓秋。终朝不乐眉长皱，恨不得柜头钱，五分
息招人借，架上衣，一周年不放赎。狠毒性如狼狗，把
平人骨肉，做自己膏油。〈九〉有心待拜五侯，教人唤甚
半州。忍饥寒、儹得家私厚。待垒做钱山儿。倩军士喝
号提铃守。怕化做、钱龙儿。请法官行罡布气留。半炊
儿、八遍把牙关叩。只愿得、无支有管，少出多收。〈八〉亏
心事尽意为，不义财尽力掊。那里问亲弟兄亲姊妹
亲姑舅？只待要“春风《金谷》骄王恺，一任教夜雨《新丰》
困马周。”无亲旧只知敬明眸皓齿，不想共肥马轻裘。
〈七〉资生利转多，贪婪意不休，为锱铢舍命寻争斗。田
连阡陌心犹窄，架插诗书眼不瞅。也学采东篱菊子，
是个装呵元亮，豹子浮丘。〈六〉恨不得杨子江，变做酒
枣穰金，积到斗为几文贉背钱，受了些《旁人咒》。一斗
粟与亲眷分了颜面，二斤麻把相知结下，寇仇真纰
缪。一味的骄而且各，甚的是乐以忘忧。〈五〉这财曾然
了董卓脐，曾枭了元载头。聚而不散遭殃咎，怕不是
堆金积玉连城富？贬眼早野草闲花满地愁。干生受
生财有道，受用无由。〈四〉有一日大小运在命宫，死囚
限躔在卯酉，甚的散得疾？只为你聚来得骤。恰待调
和新曲歌《金帐》，逼临得佳人坠玉楼，难收救，一壁相
投河奔井，一壁相烂额焦头。〈三〉窗隔每都飐飐的飞，
椅桌每都出出的走，金银钱米，都消为尘垢。山魈木
客相呼唤，寡宿孤辰厮趁逐。喧白昼，花月妖将家人
狐媚，虚耗鬼把仓库潜偷。〈二〉恼天公，降下灾。犯官刑，
系在囚。他用钱时难参透。待买他，土木驴钉子轻轻
钉，吊脊筋钩儿浅浅钩。便用杀，难宽宥。魂飞荡荡，魄
散悠悠。〈尾〉出落他平生聚敛的情，都写做临刑犯罪
由。将他死骨头告示向通衢里甃，任他日炙风吹，慢
慢的朽。此曲虽曰为某而作，然亦可以为世劝。
《已疟编》：洪武初，嘉定安亭万二，富甲一郡。尝有人自
京师回，问其何所见闻，其人曰：“上近日有诗云：‘百僚
未起朕先起，百僚已睡朕未睡。不如江南富足翁，日
高丈五犹披被’。”万叹曰：“兆已萌于此矣。”即以家赀付
托诸仆，买巨船载妻子，泛游湖湘而去。不二年，江南
大族，以次籍没，独万获令终。

《稗编》：明沈富字仲荣，行三，故吴人呼“沈万三”，为江南
第一家，二子茂、旺。太祖定鼎金陵，召廷见，令岁献白
金千锭、黄金百斤，甲马钱谷多取资于茂。茂后得罪，
发辽阳从戎，又穴地得金牛马亦累千云。

皇朝盛事，中山王首佐太祖定天下，功业爵位朝班
庙享皆第一，封魏国公，世世承袭。嗣公辉祖既殉节
以终，次子增寿复以龙潜翊戴，赠爵上公，封国于定
一门。两公往往对握二都兵政，诸勋贵无敢埒者。又
三女，一为文皇后，一为代简王妃，一为安惠王妃，
父子封王。陇西恭献王李贞，子岐阳武靖王文忠，黔
宁《照靖王沐，英》子《定远忠敬王晟》。《东平武烈王朱，能》
子《平阴武愍王勇》。

《明外史张辅传》：“辅子懋，生平未尝一当行阵，坐享爵
禄，嗣公者六十六年为太师。二十五年握兵柄四十
年，尊宠为勋臣冠。”

《皇朝盛事》，“太师英公张辅子懋复为太师，俱加阶特
进，俱勋左柱国，俱再知经筵事，俱再监修国史，足称
东第之冠。其次则朱保公永为太师，子晖为太保，孙
会昌侯继宗为太傅，子铭为太保。”

河间忠武王张玉，子定兴忠烈王辅，孙宁阳恭靖王
懋，凡三代。王东平《朱武烈》王能，子平阴武愍王勇，又
再世，而定襄恭靖王希忠继之，亦可称“三代也。”
永乐中，西宁侯宗晟子琥、瑛一时尚公主，拜驸马都
尉，相继嗣父爵，镇守甘肃。

国初，徐太傅达出为“征虏大将军，入为中书右丞相。”
正德中，杨文襄一清以三边总督入为吏部尚书、内
阁大学士，致仕。后落致仕，复为三边总督，入为内阁
大学士。

《庆成王生》一百子，俱长成自长子袭封外，馀九十九
人并封镇国将军。每会，紫玉盈坐，至不能相识，而人
皆隆准，极异事也。

《明外史林瀚传》：“瀚以浙江参政致仕，子庭昂迁云南
左参政。正德九年，以父年高，乞侍养，诏令归省。时子
炫已成进士，官礼部主事，亦谒假归。三世一堂，乡人
称盛事焉。”

《玉池谈屑》：“嘉靖十三四年，灵宝许公赞为北司徒，其
弟诰为南司徒，皆故冢宰襄毅公进之子也。兄弟对
峙两京，并掌国计，古今未有也，时人荣之。”

《莘野纂闻》：吾苏陈僖敏公镒、韩都御史雍，并为郡上
弟子员，时会郡守进香城隍庙，二公职当分赞，先期
而至。有丐者私相语曰：“适见城隍迎丞相前导而出，
往常在此，未尝见也。”二公阴然之。后果相继第进士为显官，皆以勋名终。然则享爵禄者，神明预识于尘
埃中矣，岂可忽哉。

《皇朝盛事》：“万历元年，少傅李本复姓吕，太子太保严
讷、少师徐阶、李春芳、前少师高拱、少傅郭朴、陈以勤、
少保殷士儋、太子太保赵贞吉，凡九人，皆一品腰玉，
逍遥林下，不惟我朝所无，而亦前代所未见也。”
《驹阴冗记》：“鄞太宰屠公滽掌铨曹时，平湖屠公勋亦
掌南铨。二屠公源流莫考，朝绅以其一时并掌两京
冢部”，联辉竞贵，遂为《通谱》。二家子姓贵盛，望于两浙，
盖近时鲜俪云。

《武昌府志》：杜淦自称汉阴老人，居泗上烈日笠首，躬
督畊垦，起家十五年，遂致富。尝谓人曰：“夫忍耻入仕，
不因妻子衣食者几希，彼忍耻我劳力自衣食耳，顾
我如何？”

《易经蹇象》：“利见大人，以从贵也。”

《系辞上传》：“崇高莫大乎富贵。”

《礼记·郊特牲》：“天下无生而贵者也。”

《儒行》儒有“不宝金玉，而忠信以为宝；不祈土地，立义
以为土地；不祈多积，多文以为富。”

《祭义》：“贵贵，为其近于君也。”

《殷》人贵富而尚齿。

《坊记》：“衽席之上，让而坐下，民犹犯贵。”

《管子五辅》篇：“贫富有度，礼之经也。贫富无度则失，贫
富失而国不乱者，未之有也。”

《治国篇》：“凡治国之道，必先富民。民富则易治也，民贫
则难治也。奚以知其然也？民富则安乡重家，安乡重
家，则敬上畏罪，敬上畏罪，则易治也。民贫则危乡轻
家，危乡轻家，则敢陵上犯禁，陵上犯禁，则难治也。故
治国常富，而乱国常贫。是以善为国者，必先富民，然
后治之。昔者七十九代之君，法制不一，号令不同，然”
俱王天下者何也？必国富而粟多也。

《国蓄》篇：“民富则不可以禄使也，贫则不可以罚威也，
法令之不行，万民之不治，贫富之不齐也。”

《邓析子》“《与贵者言》，依于势。”

《文子微明》篇：“帝王富其民，霸主富其地，危国富其吏，
治国若不足，亡国囷仓虚。”

《庄子·至乐》篇：“天下之所尊者富贵也。富者苦身疾作，
多积财而不得尽用，其为形也亦外矣；贵者夜以继
日，思虑善否，其为形也亦疏矣。”

《荀子儒效》篇：“今有人于此，屑然藏千镒之宝，虽行贷
而食，人谓之富矣。彼宝也者，衣之不可衣也，食之不
可食也，然而人谓之富，何也？岂不大富之器诚在此
也。是杅杅亦富人已，岂不贫而富矣哉！”

《王制》篇：“修礼者王，为政者强，取民者安，聚敛者亡。故
王者富民，霸者富土。仅存之国富，大夫亡国富筐箧
实府库。筐箧已富，府库已实，而百姓贫，夫是之谓上
溢而下漏。”

《大略》篇：“仁、义、礼、善之于人也，譬之若货、财、粟、米之于
家也，多有之者富，少有之者贫，至无有者穷。”

《韩子备内篇》：“舆人成舆，则欲人之富贵也，非舆人仁
也，人不贵则舆不售。”

《解老》篇：“人有福则富贵至，富贵至则衣食美，衣食美
则骄心生，骄心生则邪僻而动弃理，行邪僻则身死
夭，动弃理则无成功。”

《汉书张良传》：“良曰：‘良家世相韩，及韩灭，不爱万金之
资，为韩报仇，彊秦，天下震动，今以三寸舌为帝者师，
封万户，位列侯，此布衣之极，于良足矣’。”

《晁错传》：“人情莫不欲富，三王厚而不困也。”
《刘向传》，向上封事曰：“王氏一姓，乘朱轮华毂者二十
三人，青紫貂蝉，充盈幄内，鱼鳞左右。”

《杨恽传》：恽报孙会宗书曰：“恽家方隆盛时，乘朱轮者
十人，位在列卿，爵为通侯，总领从官，与闻政事。”
扬雄《解嘲篇》：“吾闻上世之士，人纲人纪，生则上尊人
君，下荣父母。析人之圭，儋人之爵，怀人之符，分人之
禄，纡青拖紫，朱丹其毂。”

《后汉书樊宏传》：宏常戒其子曰：“富贵盈溢，未有能终
者。吾非不喜荣势也，天道恶满而好谦，前世贵戚皆
明戒也。保身全己，岂不乐哉！”

《盐铁论》：“不义而富，无名而贵，仁者不为也。”

古者无出门之祭。今富者祈名岳，望山川，椎牛击鼓，
戏倡舞像。中者“南居当路，水上云台，屠牛杀狗，鼓瑟
吹笙。”

古人无杠樠之寝，床栘之案。今富者黼绣帏幄，涂屏
错跗；中者锦绨高张，采画丹漆。

古者无茵席之加，旃蒻之美。今富者绣茵翟柔，蒲子
露林中者。《皮代旃》，阘坐平筦古者土鼓凷枹，击木拊石，以尽其欢，无要妙之音，变
羽之转。今富者钟鼓五乐，歌儿数曹。中者鸣竽调瑟，
郑舞赵讴。

古者，庶人鹿菲草芰缩丝尚韦而已。今富者革中名
工轻靡，使容纨里，𬘓下越端，纵缘。中者邓里，间作蒯
苴秦坚，婢妾韦沓丝履。走者茸芰狗官。

《论衡骨相》篇：“富贵之家，役使奴僮，育养牛马，必有与
众不同者矣。僮奴则有不死亡之相，牛马则有数字
乳之性，田则有种孳速熟之谷，商则有居善疾售之
货。”

《抱朴子》：“贵游子弟生乎妇人之手，忧惧未尝经心。或
未免襁褓而加青紫之秩，才胜衣冠而居宠荣之位，
专生杀之权，操黜陟之柄，诚可畏矣。”

《后山诗话》：唐语曰：“二十四考中书令。”谓汾阳王也，而
无其对。或以问平甫，平甫应声曰：“万八千户冠军侯。”
不唯对偶精切，其贵亦相当也。

《清波杂志》：生而富贵，穷奢极欲，无功无德，而享官爵，
又求长寿，当如贫贱者何，若又使之永年，为造物者，
无乃太不均乎？履富贵者，其可不思，持之以德。
《释常谈》：“家富谓之润屋。曾子曰：‘德润于身，富润于屋’。”
《经鉏堂杂志》：贵人十反：夜当卧而饮宴，早当起而醉
卧。心当逸而劳，身当劳而逸。吝束修，不请师，教子弟，
而以大钱顾教声妓，药饵无病而服，有病不肯服；果
蔬尚新不待熟，食物取细失正味，山水不喜真境而
喜图画，器用不贵金银而贵铜。
“《笔畴》、郤昭子，其富半公室，其家半三军，厥后身尸于
朝，宗灭于绛，何邪？不能处富贵也。”夫违谦越礼，而欲
长保其富贵，得乎？周公以王室至亲，居冢宰之位，至
富贵也，而不害于圣人，岂非能处富贵者不以富贵
而怵其心哉？君子未尝有心于富贵也，愈富贵而德
愈修，愈尊崇而德愈执，非保其富贵尊崇也，知富贵
尊崇为无情之物，易为孽也。古人有言：“人主恩私，何
由可保，万一披猖，求退无地。”呜呼！可畏也已！可悲也
已！

富贵不祥之器也，古之君子不得已受之。是以“兢兢
以守之，业业以保之”者，非畏富贵之去也，惧祸患随
之也。今之人骤得富贵，则遽易其志虑，荧惑其心身，
无所不为矣。殊不知高明之家鬼瞰其室，焉能保其
富贵哉？此陈婴之母所以贤哉！

贤奕。今夫富人必居四通五达之都，使其财布出于
天下，然后可以收天下之利。有小丈夫者，得一金椟
而藏诸家，拒户而守之。呜呼，是求不失也，非求富也。
大盗至，劫而取之，又焉知其果不失也？
《野客丛谈》：《前汉书》：“石奋及长子建、次甲、次乙、次庆皆
官至二千石。景帝曰：‘君及四子皆二千石，人臣尊宠。
乃举集其门’”，号奋为万石君。严延年兄弟五人，皆至
大官，东海号其母曰万石严妪，此外无闻。后汉冯勤
曾祖父易，宣帝时为弘农太守，有子八人，皆为二千
石，赵魏间荣之，号曰“万石君。”父子九人，皆为二千石，
几二万石矣，殆不止万石而已。其门户显荣，又过于
严、石二家，而《前书》不载。今人第知有一万石君，有“一
《万石妪》”，而莫知此也。

皇朝盛事，尚书宰执大臣，汉则杨震四公，唐则张嘉
贞三相耳。国朝犹不易得，唯南京兵部尚书林公瀚，
瀚子南京礼部尚书庭机，庭机子南京礼部尚书燫！
国朝以进士为荣，海内世家，三代中进士者固多，只
祖孙父子相见者绝少。惟福建候官县林春泽，正德
甲戌进士，为建昌太守；子应亮，嘉靖壬辰进士，为户
部侍郎；孙如楚，嘉靖乙丑进士，为广东提学副使；浙
江乌程县董份，嘉靖辛丑进士，为礼部尚书；子道醇，
万历癸未进士，为给事中；孙嗣成，万历庚辰进士，为
礼部郎中。祖孙父子俱在一堂，乃稀有之事。而林氏
尢享上寿，建昌一百四岁，侍郎八十岁，学宪自广东
告归，侍养尤难得。

《玉笑零音》“善富者羞德之不积，不羞金之不积；善贵
者耻德之不伙，不耻禄之不伙。德以聚金则满不扑，
德以居禄则鼎不颠。”

《搜神记》：魏郡张奋者，家本巨富，忽衰老财散，遂卖宅
与陈应。应入居，举家病疾，转卖邻人阿文。文先独持
大刀，暮入北堂中梁上，至三更竟，忽有一人长丈馀，
高冠黄衣，升堂呼曰：“细腰，细腰应诺曰：‘舍中何以有
生人气也’？答曰：‘无之。便去。须臾有一高冠青衣者，次
之，又有高冠白衣者，问答并如前。及将曙，文乃下堂’”
中，如向法。呼之问曰：“黄衣者为谁？”曰：“金也，在堂西壁
下。”“青衣者为谁？”曰：“钱也，在堂前井边五步。”“白衣者为谁？”曰：“银也，在墙东北角柱下。”“汝复为谁？”曰：“我杵也，今
在灶下。”及晓，文按次掘之，得金银五百斤，钱十万贯，
仍取杵焚之。由此大富，宅遂清宁。

庐陵欧明，从贾客道经彭泽湖，每以舟中所有多少
投湖中，云以为礼。积数年后复过，忽见湖中有大道，
上多风尘，有数吏乘车马来候明，云是青洪君使要。
须臾达，见有府舍门下吏卒，明甚怖，吏曰：“无可怖，青
洪君感君前后有礼，故要君，必有重遗君者。君勿取，
独求如愿耳。”明既见青洪君，乃求如愿，使逐明去。如
愿者，青洪君婢也。明将归，所愿辄得，数年大富。
《搜神后记》：庐陵巴丘人文晁者，世以田作为业，年常
田数十顷，家渐富。晋太元初，秋收已过，刈获都毕。明
旦至田，禾悉复满，湛然如初。即便更获，所获盈仓，于
此遂为巨富。

《稽神录》：汀州有林氏，其先尝为郡守，罢任家居。一日，
天忽雨钱，充积其家，林氏乃整衣冠，仰天而祝曰：“非
常之事，必将为祸于此，速止，林氏之福也。”应声而止。
所收已巨万，至今为富人云。

伪吴杨行密初定扬州，远方居人稀少，烟火不接。有
康氏者，以佣贷为业，僦一室于太平坊空宅中。康晨
出未返，其夕生一子，方席槁，忽有一异人，赤面朱衣
冠，据门而坐。妻惊怖久之乃走如舍西，訇然有声。康
适归，欲至家，而路左忽有钱五千、羊半。樽酒在焉。
伺之久，无行人，因持之归。妻亦告其所见，即往舍西
寻之，乃一金人，仆于草间，亦曳之归。因烹羊饮酒，得
以周给。自是出入获富，日以利赡，而金人留为家宝。
所生子名曰“平平”，及长，遂为富人。有李浔者，为江都
令，行县至新宁乡，见大家，即平平家也。其父老为李
言如此。

江南陈濬尚书，自言其诸父在乡里好为诗，里人谓
之“陈白舍人”，比之乐天也。性疏简，喜宾客。尝有二道
士，一黄衣，一白衣，诣其家求舍，舍之厅事，夜分闻二
客床坏，訇然有声，久之若无人者。秉烛视之，见白衣
人卧于壁，乃银人也，黄衣人不复见矣，自是丰富。
建安有人村居者，常使一小奴出城市，经过舍南大
冢，冢旁恒有一黄衣人，与之较力为戏。其主因归迟，
将责之。奴以实告，往觇之，信然。一日，挟挝而往，伏于
草间。小奴至，黄衣儿复出，即起击之，应手而仆，乃金
儿也。因持而归，家遂殷富。

“庐州军吏蔡彦卿为拓皋将，暑夜坐镇门外纳凉，忽
见道南桑林中有白衣妇人独舞，就视即灭。明夜，彦
卿扶杖先往，伏于草间。久之，妇人复出而舞，即击之
坠地，乃白金一饼。”复掘地获银数千两，遂致富裕云。